NARIADENIE KOMISIE (EÚ) 2022/141

z 21. januára 2022,

ktorým sa mení príloha II k nariadeniu Európskeho parlamentu a Rady (ES) č. 1333/2008, pokiaľ ide o používanie uhličitanov sodných (E 500) a uhličitanov draselných (E 501) v nespracovaných hlavonožcoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 10 ods. 3,

keďže:

(1) V prílohe II k nariadeniu (ES) č. 1333/2008 je stanovený zoznam Únie obsahujúci prídavné látky schválené na používanie v potravinách a podmienky ich používania.

(2) Tento zoznam je možné aktualizovať v súlade so spoločným postupom uvedeným v článku 3 ods. 1 nariadenia Európskeho parlamentu a Rady (ES) č. 1331/2008 (2), a to buď na podnet Komisie, alebo zainteresovanej strany.

(3) Podľa prílohy II k nariadeniu (ES) č. 1333/2008 sú uhličitany sodné (E 500) a uhličitany draselné (E 501) povolené na používanie ako prídavné látky v širokej škále potravín v množstvách quantum satis. Okrem iného sú povolené aj na používanie v kategórii potravín 9.2 „Spracované ryby a produkty rybolovu vrátane mäkkýšov a kôrovcov“.

(4) Komisii bola 9. septembra 2020 doručená žiadosť o povolenie používania uhličitanov sodných (E 500) a uhličitanov draselných (E 501) v nespracovaných hlavonožcoch.

(5) Uhličitany majú podobný účinok ako kyselina fosforečná – fosforečnany – di-, tri- a polyfosforečnany (E 338 – 452), ktoré sú v súčasnosti povolené v mrazených a hlbokozmrazených mäkkýšoch a kôrovcoch, pokiaľ ide o vzhľad hlavonožcov. Výrobný proces pri hlavonožcoch zahŕňa ponáranie do kúpeľa s obsahom rozpustenej soli, citrátov a uhličitanov v maximálnej koncentrácii 3 % na reguláciu kyslosti kúpeľa počas 2 až 3 dní. Výsledkom je hydratácia, t. j. zmena konzistencie a textúry výrobku pri zachovaní farby. Hlavonožce ošetrené uhličitanmi a citrátmi majú po naparovaní, na rozdiel od hlavonožcov ošetrených iba citrátmi, lepšie organoleptické vlastnosti, ako sú mäkšie mäso, lepšia chuť a svetlejšia farba. Zo senzorického hodnotenia vykonaného žiadateľom vyplýva, že navrhované použitie uhličitanov sodných (E 500) a uhličitanov draselných (E 501) ako regulátorov kyslosti v porovnaní s fosfátmi zlepšuje organoleptické vlastnosti hlavonožcov a ich celkový dojem na spotrebiteľov.

(6) Podľa článku 3 ods. 2 nariadenia (ES) č. 1331/2008 musí Komisia požiadať Európsky úrad pre bezpečnosť potravín (ďalej len „úrad“) o stanovisko s cieľom aktualizovať zoznam Únie obsahujúci prídavné látky v potravinách stanovený v prílohe II k nariadeniu (ES) č. 1333/2008 s výnimkou prípadov, keď by predmetná aktualizácia nemala mať vplyv na ľudské zdravie.

(7) Bezpečnosť uhličitanu sodného (E 500) a uhličitanu draselného (E 501) posúdil v roku 1990 Vedecký výbor pre potraviny, ktorý stanovil prijateľný denný príjem (ADI) ako „nešpecifikovaný“ (3). Pojem „nešpecifikovaný“ znamená, že z dostupných toxikologických, biochemických a klinických údajov vyplýva, že celkový denný príjem látky vychádzajúci z jej prirodzeného výskytu a jej súčasného použitia v potravinách v množstvách potrebných na dosiahnutie požadovaného technologického účinku nepredstavuje zdravotné riziko. Na základe tejto skutočnosti a pre chýbajúce konkrétne prioritné dôvody na prehodnotenie uhličitanov sodných (E 500) a uhličitanov draselných (E 501) v programe prehodnocovania prídavných látok v potravinách zavedeného nariadením Komisie (EÚ) č. 257/2010 (4), sa Komisia domnieva, že povolenie používania uhličitanov sodných (E 500) a uhličitanov draselných (E 501) ako regulátorov kyslosti v prípade nespracovaných hlavonožcov predstavuje aktualizáciu spomínaného zoznamu, ktorá nebude mať vplyv na ľudské zdravie, a preto nie je potrebné požadovať stanovisko úradu.

(8) Preto je vhodné povoliť používanie uhličitanov sodných (E 500) a uhličitanov draselných (E 501) ako regulátorov kyslosti v kategórii potravín „09.1.2 Nespracované mäkkýše a kôrovce“ uvedenej v prílohe II k nariadeniu (ES) č. 1333/2008 v prípade hlavonožcov v množstvách quantum satis. Z dôvodov obmedzenia používania fosforečnanov na mrazené a hlbokozmrazené mäkkýše a kôrovce by sa používanie uhličitanov sodných (E 500) a uhličitanov draselných (E 501) ako alternatívy k fosforečnanom v nespracovaných hlavonožcoch malo obmedziť na mrazené a hlbokozmrazené hlavonožce, ktoré neboli ošetrené kyselinou fosforečnou – fosforečnanmi – di-, tri- a polyfosforečnanmi (E 338 – 452).

(9) Príloha II k nariadeniu (ES) č. 1333/2008 by sa preto mala zodpovedajúcim spôsobom zmeniť.

(10) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha II k nariadeniu (ES) č. 1333/2008 sa mení v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 21. januára 2022 Za Komisiu predsedníčka Ursula VON DER LEYEN

(1) Ú. v. EÚ L 354, 31.12.2008, s. 16.

(2) Nariadenie Európskeho parlamentu a Rady (ES) č. 1331/2008 zo 16. decembra 2008, ktorým sa ustanovuje spoločný postup schvaľovania prídavných látok v potravinách, potravinárskych enzýmov a potravinárskych aróm (Ú. v. EÚ L 354, 31.12.2008, s. 1).

(3) Reports of the Scientific Committee for Food (Správy Vedeckého výboru pre potraviny), 25. séria, 1991, s. 13 (https://ec.europa.eu/food/system/files/2020-12/sci-com_scf_reports_25.pdf).

(4) Nariadenie Komisie (EÚ) č. 257/2010 z 25. marca 2010, ktorým sa ustanovuje program schválených prídavných látok v potravinách v súlade s nariadením Európskeho parlamentu a Rady (ES) č. 1333/2008 o prídavných látkach v potravinách (Ú. v. EÚ L 80, 26.3.2010, s. 19).